ครั้งนี้ได้ตามรอยพี่ๆเพื่อนๆสมาชิกวงในมาชิมอาหารสไตล์ home-madeแถวบ้านร้านนี้กันค่ะ ส่วนตัวไม่เคยเห็นร้านนี้มาก่อนเลยค่ะ ทั้งๆที่มาแถบนี้บ่อยมากๆแต่ร้านมันดันไปแอบอยู่ข้างหลังร้านตึกแถวอื่นๆและด้วยความที่ไม่ติดถนนใหญ่อีก เลยทำให้คนรู้จักน้อย แต่ถึงจะหายาก ก็ไม่รอดพ้นวงในไปได้ค่ะ อิอิ บังเอิญว่าพอดีอยากทานอาหารฟิวชั่นแต่ไม่อยากไปไกลจากบ้าน ก็เลยลองเปิดหาดูและก็ได้เจอร้านนี้ เห็นพี่ๆแต่ละคนเขียนรีวิวให้ดีมาก เลยขอมาชิมด้วยคนค่า เล่ามาซะนานเลย มาเข้าเรื่องกันดีกว่าค่า

เมื่อเดินเข้ามาในร้าน ก็จะพบว่าร้านไม่ได้ตกแต่งหรูหราเท่าไร ตกแต่งแบบเรียบๆสว่างๆค่ะ อาจจะไม่ค่อยถูกใจใครที่ชอบร้านสวยๆเท่าไหร่ แต่สำหรับร้านนี้แล้ว ทีเด็ดไม่ได้อยู่ที่ความสวยงามของร้าน แต่อยู่ที่อาหารเลยค่ะ
ครั้งนี้พาคุณแม่และน้องสาวมาทาน ได้สั่งไปทั้งหมด 5 อย่างค่ะ
เริ่มต้นด้วย appetizer สุดอร่อย นั่นก็คือกุ้งผัดครีมซอสกระเทียมและไวน์ขาว เสิร์ฟพร้อมขนมปังอบกรอบ จานนี้ราคา 155 บาท ทางร้านไม่ได้ตกแต่งจานแบบสวยงาม แต่ขอบอกว่ารสชาติเยี่ยมสุดๆไปเลยค่ะ ประทับใจจานนี้ที่สุดค่ะ ซอสกุ้งทานคู่กับขนมปังลงตัวสุดไปเลยค่ะ

มาที่ main course หรืออาหารหลักกันบ้าง ก็จะมีสเต๊กหมูสันนอกติดซี่โครง เสิร์ฟพร้อมมันฝรั่งทอดและแครอทผัดเนยราดด้วยแครนเบอร์รี่ซอส (ชื่อเมนูยาวมากค่ะ อิอิ) ราคา 320 บาท รสชาติจานนี้ก็อร่อยดีค่ะ ชอบความลงตัวของซอสและหมูมากๆ ทำให้ไม่รู้สึกเลี่ยนเลยค่ะ แต่แอบรู้สึกว่าให้ปริมาณน้อยจัง ทานจานเดียวคงไม่อิ่ม 55
ต่อมาซึ่งก็คือซี่โครงหมูอบน้ำผึ้ง เสิร์ฟพร้อมมันบด สลัดครีมกะหล่ำปลีและแอปเปิ้ล ราคา 220 บาท จานนี้ก็รสชาติดีค่ะ แต่น้ำซอสไม่ค่อยเข้มข้นเท่าไร เลยทำให้ทานๆไปอาจจะรู้สึกว่าจืดไปนิดค่ะ แต่ชอบมันบดมากค่ะ เหนียวๆ รสชาติเยี่ยม
นอกจากสเต๊ก หากใครอยากทานจำพวกข้าว ก็จะขอแนะนำให้ลองชิม ข้าวมันไก่ เดอะคิทเช่นค่ะ ราคา 95 บาท เมนูนี้เป็นข้าวมันไก่สูตรพิเศษของทางร้านเองค่ะ หน้าตาไม่ได้สวยงามอะไร ดูไมค่อยน่าทาน แต่รสชาติใช้ได้เลยค่ะ น้องสาวบอกว่าคล้ายๆข้าวหมกไก่ด้วย ลองชิมกันดูนะคะ

เมื่อทานของคาวกันเรียบร้อยแล้ว ก็มาต่อกันที่ของหวานค่า มีครีมบรูเล่ ราคา 65 บาท ซึ่งเมนูนี้ส่วนตัวรู้สึกว่าเฉยๆน่ะค่ะ เพราะตัวเนื้อครีมมันเย็นๆ แล้วก็เละไปค่ะ และปริมาณก็ไม่คุ้มราคาเท่าไหร่ค่ะ

สรุปสำหรับร้านนี้ มินนี่ว่าเป็นร้านอาหารโฮมเมดที่ราคาค่อนข้างสูง อาหารรสชาติดีค่ะและคุณภาพก็ดีเลย แต่รสชาติบางจานไม่ได้อร่อยขนาดนั้น อาจไม่คุ้มราคาค่ะ และเมนูค่อนข้างน้อยมาก อาจมีลูกค้าประจำได้ยาก เพราะว่าเมนูจะเริ่มซ้ำหากมาทานหลายๆรอบ ถึงแม้ทางร้านจะมีเมนูพิเศษที่เปลี่ยนทุกอาทิตย์ แต่มินนี่ว่ายังไม่พอ ควรจะมีเมนูประจำให้หลากหลายขึ้นอีกค่ะ สำหรับเพื่อนๆพี่ๆที่อยากมาลองทาน ก็แนะนำให้มาชิมดูนะคะ ขอแนะนำappetizerเลยค่า
  